**КРИТЕРИИ ЗА ИЗБОР, ОЦЕНКА И КЛАСИРАНЕ НА ПРОЕКТИ ПО НАРЕДБАТА ЗА УСЛОВИЯТА И РЕДА ЗА ОЦЕНКАТА, ПЛАНИРАНЕТО, РАЗПРЕДЕЛЕНИЕТО И РАЗХОДВАНЕТО НА СРЕДСТВАТА ОТ ДЪРЖАВНИЯ БЮДЖЕТ ЗА ФИНАНСИРАНЕ НА ПРИСЪЩАТА НА ДЪРЖАВНИТЕ ВИСШИ УЧИЛИЩА НАУЧНА ИЛИ ХУДОЖЕСТВЕНОТВОРЕЧЕСКА ДЕЙНОСТ**

***Критерии 1. Съответствие с институционалните, националните и европейските приоритети в областта на научните изследвания***

Проектите трябва да бъдат съобразени с приоритетите за научноизследователската работа и художественотворческата дейност на Югозападния университет “Неофит Рилски”, както и с националните и европейските приоритети в тези области, декларирани в следните нормативни документи:

* Правилник за устройството и дейността на ЮЗУ "Неофит Рилски";
* Обновена Национална стратегия за развитие на научните изследвания 2025;
* Стратегия за развитие на висшето образование в Република България 2021-2030 г.

Очакваните резултати и въздействия трябва да бъдат международно разпознаваеми и да съответстват на условията и принципите, наложени в Европейското научноизследователско пространство.

***Критерии 2. Измеримост и проверимост на резултатите***

С прилагането на системата за оценка на научната и художественотворческата продукция на ЮЗУ се цели:

* унифициране на принципите и механизмите за оценяване на научната работа и художественотворческата дейност;
* повишаване на обективността на оценяването на постигнатите резултати;
* повишаване на мотивацията на кандидатстващите за финансиране за разработването на качествени проектни предложения с постижими и приложими научни и творчески резултати;
* прозрачност, обективност и публичност при разпределяне на средствата от държавната субсидия, отпусната целево за развитие на НИ и ХТ дейности;
* поддържане на ефективна независима система за оценка на резултатите от научната проектна дейност, базирана на следните индикатори:
* научни публикации в научни списания, представени в световни вторични литературни източници;
* научни публикации, публикувани в издания с импакт фактор (Web of Science) и/или импакт ранг (Scopus);
* монографии;
* цитирания на научни публикации по данни от Web of Science и/или Scopus;
* статии в сборници от научни конференции, публикувани в Conference Proceedings в Thomson Reuters и/или Scopus;
* спектакли, концерти, изложби, филми и други художественотворчески прояви с международно признание.

***Критерии 3. Ясна формулировка на целите, задачите и резултатите на проектното предложение***

(Съгласно секциите във формуляра „***Предложение за научен/художественотворчески проект***“)

***Критерии 4. Рационалност, обективност и надеждност на измерването***

Проектите се оценяват от двама рецензенти и рецензиите трябва да съдържат конкретни количествени оценки, придружени със съдържателна обосновка по различни критерии, които включват:

* Участие на студенти и докторанти в екипа за изпълнение на проекта;
* Научна стойност на проекта;
* Оригиналност на научното изследване и прилагане на нови решения или нови методически подходи;
* Интер- или мултидисциплинарност на проекта;
* Обоснованост и реалистичност на прилаганата методология;
* Научен опит на ръководителя на проекта и на екипа за изпълнение на проекта;
* Принос за решаването на значим научен, икономически и /или социален проблем;
* Принос за кариерното развитие на ръководителя на проекта и членовете на екипа за изпълнение на проекта;
* Създаване на ефективно партньорство с екипи, работещи по сродна проблематика от страната и чужбина.

В края на оценката/рецензията, оценителят трябва да обоснове своето заключение дали проектът да бъде финансиран или не, както и да направи аргументирано предложение за редуциране и/или отпадане на дейности/разходи, ако прецени, че това необходимо.